'Ons het soveel drome vir hom gehad' | Maroela Media
Dian Terblanche (18), wat Woensdag oorlede is nadat hy ernstig beseer is tydens 'n veldbrand, sal onthou word vir sy uitbundige lag en skerp humorsin.
Volgens Riana Terblanche het haar seun sommer sy kop agteroorgegooi wanneer hy so uitbundig gelag het. "Hy kon altyd die snaakse kant in iets raaksien en het altyd goed gesê wat mense laat lag het. Hy het ook ongelooflike dryfkrag en deursettingsvermoë gehad. As hy besluit het hy gaan iets doen, het hy dit deurgevoer."
Riana sê sy het daarom geglo haar kind sou oorleef nadat hy op 5 September brandwonde oor 85% van sy liggaam opgedoen het toe hy en sy pa, Dieter, besig was om 'n brand te bestry op hul familieplaas in die Reitz-distrik in die Vrystaat en die vlamme hulle oorval het.
Dokters was Dinsdag baie bekommerd oor Dian se bloeddruk. Sy toestand was egter deur die nag redelik stabiel, maar Woensdagoggend het dit weer baie sleg met hom gegaan.
"Dit is so 'n groot skok vir die liggaam. Om te brand is seker een van die ergste dinge wat iemand kan oorkom. Jou lyf en organe trek net al hoe swaarder. Hy is darem saggies weg hemel toe. Ons weet Didi was 'n kind van God."
Dian sal onthou word vir sy uitbundige lag. Foto: Verskaf
Dian, 'n matriekleerder aan die Hoërskool Reitz en kaptein van die eerste rugbyspan, sou volgende week sy matriekafskeid bywoon en is genooi om volgende maand Ierland toe te toer vir rugby. Volgens Riana was haar seun baie lief vir sport.
"Daar is niks waaroor ek spyt is in die 18 jaar en bietjie meer as twee maande wat ons hom gehad het nie. Dit was ook genade dat ons vir 14 dae by hom in die hospitaal kon wees."
Riana sê Dian se ouer broers, TJ (24) en Paul (22), kry baie swaar ná die dood van hul boesemvriend. "Hulle was regtig nie net broers nie maar beste vriende. Dit was altyd lekker om te weet hulle is ook vriende. Al Dian se vriende is ook teen die grond."
TJ, Dian en Paul Terblanche. Foto: Verskaf
Dian sou volgende jaar BCom aan die Noordwes-Universiteit se Potchefstroomkampus gaan studeer het.
TJ was primarius van die Caput-koshuis en het vanjaar by 'n ingenieursfirma begin werk. Paul is besig met sy honneurs en was in die huiskomitee van Caput.
Volgens Riana het Dian ook reeds keuring gehad by Caput en het hulle geglo hy sou in sy broers se voetstappe volg. "Ons het soveel drome vir hom gehad."
Magda Venter, een van Dian se onderwysers, sal hom ook onthou vir sy uitbundige lag. "Hy was gelukkig in homself en min gepla oor wat ander dink of sê."
Ai sterkte vir julle, my hart bitter seer vir julle part. Ook 3 sulke bulle en kan nie indink om een van hulle te verloor nie. Sterkte vir julle en bid dat God julle sal toevou in Sy liefde en vertroos in julle groot smart.
Wat n groot tragedie met so prag kind onthou altyd die mooi dinge !!en as die aanwind die blare n ritsel gee op die plass weet dan Dian sal daar wees om te inloer en te glimlag . En sy kop agteoor te gooi en te skatterlag !!! Baie sterkte aan jul as familie GOD IS ALTYD IN BEHEER ??
Sterkte! Ek glo dit moet ń bitter groot seer wees! Pragtige jong fris en gesonde jong man wat se lewe kortgeknip is. Hy was in die fleur van sy lewe en daar is soveel groot dinge wat nou vir hom sou wag. Matriekafskeid, universiteit, die rugby toer …….. Al daardie dinge gaan vir die familie verskriklik wees.
Ons kan net bid en vra vir krag en sterkte! Ek glo daar is baie wat aan julle dink en vir julle bid.